Gmail

Gmail (קיצור של Google Mail, מבוטא "ג'ימייל") הוא שירות דואר מבוסס רשת מאובטח, חינמי, נתמך על ידי פרסומות ומסופק על ידי חברת גוגל. משתמשים יכולים לגשת לשירותי Gmail גם באמצעות פרוטוקולי POP3 ו-IMAP4. השירות הושק ב-1 באפריל 2004. לאור העובדה שגוגל השיקה את השירות באחד באפריל היו שחשבו כי ההכרזה על ההשקה היא מתיחה, כיוון ש-Gmail העניק נפח אחסון של ג'יגה בייט אחד, בתקופה בה נפח האחסון המקובל היה של מגה-בתים בודדים בשירותים חינמיים וכמה עשרות מגה בתים לשירותים בתשלום. גוגל הוציאה את Gmail משלב הבטא ב-7 ביולי 2009, יחד עם שאר השירותים בחבילת Google Apps. ב-9 בפברואר 2010 הודיעה גוגל כי היא משיקה את שירות גוגל באז, רשת חברתית מקוונת המשולבת בתוך Gmail. באוקטובר 2011 היא הודיעה שהיא מתכוננת לסגור את גוגל באז. שנה לאחר ההשקה, ב-1 באפריל 2005, הכריזה גוגל על הכפלת שטח האחסון והוצהר כי "גוגל תמשיך לתת לאנשים עוד שטח אחסון לנצח". ב-12 באוקטובר 2007 קצב הגידול בשטח אחסון היה 5.37MB לשעה. לאחר כשבוע, הצטמצם קצב הגידול ל-1.12MB לשעה. ב-4 בינואר 2008 צנח קצב הגידול ל-3.35MB ליום (0.14MB לשעה) ומאז התייצב בערך על קצב זה. מאז הוגדל שטח האחסון החינמי ל-15GB במשותף למוצרי גוגל הנוספים (כגון Google Docs ו-Google Drive), אך גוגל מאפשרת גם לרכוש בתשלום שטח אחסון נוסף הנע בין 100GB ל-10TB. תכונת "מעבדות Gmail" (באנגלית - Gmail Labs) התווספה ב-5 ביוני 2008. Gmail Labs מאפשרת למשתמשים לבדוק תכונות חדשות או ניסיוניות של Gmail. משתמשים יכולים לאשר או לשלול תכונות נסיוניות, ולספק משוב על כל אחת מהן. הדבר מאפשר למהנדסי Gmail לקבל משוב לגבי התכונות החדשות וכך לשפר אותן או להעריך את הפופולריות שלהן ולהחליט האם הן ראויות להיכנס לשימוש. ב-10 בדצמבר 2008 התווספה ל-Gmail התמיכה בהודעות SMS משולבות בצ'אט Gmail. ב-28 בינואר 2009 התווספה ל-Gmail התמיכה בשימוש בלתי מקוון בדוא"ל. ב-10 במאי 2023, Google השיקה את Labs, כמרחב החדש לניסוי רעיונות ראשוניים לתכונות ומוצרים בהשראת Google Labs המקורי. גוגל הציעה להרשם לבדוק כל אחד מהשירותים הבאים (חלקם איפשרו בדיקה רק לתושבי ארצות הברית) שבכולם הוטמע שימוש בבינה מלאכותית: Search Labs : חיפוש שנתמך בבינה מלאכותית;  Workspace Labs: שילוב בינה מלאכותית ב-Google Workspace, כגון הצעות לכתיבה ב-Google Docs ו-Gmail, ארגון נתונים ב-Sheets ויצירת תמונות מופקות מטקסט ב-Slides; פנקס העבודה NotebookLM (לשעבר Project Tailwind): מופעל באמצעות בינה מלאכותית, באמצעות הערות ומקורות של המשתמש. ; MusicLM: כלי ליצירת מוזיקה מתוך תיאורים טקסטואלים. מסנן הספאם של Gmail הוא "תוכנה מוּנעת קהילה". כאשר משתמש כלשהו מסמן דואר כספאם, הוא מספק לתוכנה מידע שעוזר לה לחסום הודעות דומות למשתמשים אחרים. במרץ 2010 הושקה בג'ימייל האפשרות לשלוח מסרונים מתוך השירות עצמו. אפשרות זו הייתה פעילה גם בחשבונות בממשק עברי עד 2014. החל מ-2014, ג'ימייל מאפשרת להפריד אוטומטית את המכתבים ומשייך אותם ל"דף ראשי", "דף חברתי" ו"קידום מכירות". רבים מהחוקרים פירשו את המהלך כדרך של "גוגל" לעודד מפרסמים לפרסם דרך "גוגל אדוורדס" שהוא שרות בתשלום, מכיוון שרוב המשתמשים מסתכלים רק על מכתבים שסווגו לדף הראשי. כדי להגן על המשתמשים, Gmail לא מאפשר למשתמשים לשלוח או לקבל קובצי הרצה, לרבות קובצי התקנה לאפליקציות אנדרואיד (סיומת apk) או יישומוני ג'אווה (סיומת jar) או ארכיונים המכילים קבצים כאלה. השירות מזהה קובצי הרצה גם אם הסיומת שלהם שונתה, על ידי בחינת מספר-הקסם של הקובץ. השירות לא מזהה קבצים אלו במידה והארכיון נעול באמצעות סיסמה המצפינה גם את שמות הקבצים, כגון ארכיון מסוג 7zip. כאשר נכנסים לאתר ג'ימייל, מגיעים למסך שבו מתבקשים להזין שם משתמש וסיסמה. השפה בדף זה, משתנה בעקבות שפת הממשק של המשתמש האחרון שהיה מחובר. לאחר שנכנסים לחשבון, נכנסים למסך הכולל, בין היתר, קישורים למיזמי גוגל השונים, הגדרות החשבון, תיבת חיפוש, סרגל ניווט, וחלונית צ'אט, בנוסף לתיבה המרכזית, שכוללת את כל הדואר הנכנס של החשבון. תיבת החיפוש בג'ימייל, כוללת שני כפתורים המוצגים בתצוגת ברירת המחדל: חפש בדואר - חיפוש בדואר הנכנס, בתיקיות המשנה של החשבון, ובארכיון. חיפוש זה אינו כולל חיפוש בתיקיית אשפה, או דואר זבל, אך כאשר ישנן תוצאות בתיקיות אלו, מוצע לחפש גם שם. ישנן גם אפשרויות נוספות בתיבת החיפוש: הצג אפשרויות חיפוש - כולל אפשרויות חיפוש מתקדמות, כגון מסנני מאת, אל, נושא, חפש (בתיקייה מסוימת), כולל את המילים, לא כולל, כולל קובץ מצורף, וטווח זמן. צור מסנן - יצירת מסנן הקובע מה לעשות עם הודעה מסוג מסוים כשהיא מתקבלת. המסנן יכול להתבסס על נמענים, מוענים, נושא, כולל מילים, או כולל קובץ מצורף. סרגל הניווט בג'ימייל, כולל שלוש כרטיסיות ראשיות: דואר - ממשק הודעות הדואר האלקטרוני. אנשי קשר - ממשק אנשי הקשר של ג'ימייל. משימות - פתיחת חלונית משימות. כאשר בוחרים באופציה דואר, מקבלים את תצוגת הדואר הראשית של ג'ימייל. מימין, ישנו סרגל התיקיות. מספר כרטיסיות מוצגות בתצוגה הרגילה, כבחירת המשתמש, והשאר, מופיעות תחת לחצן: "עוד..." המשתמש יכול לבחור אילו תיקיות יוצגו ואילו לא. יש גם אופציה ל"דואר ממוין". השרת מחשב סטטיסטיקות לגבי התנהגות עם הודעות שונות, ולפיכך מגדיר את הודעות הדואר הנכנס כ"חשובות", או "לא חשובות". המשתמש יכול לשנות את חשיבות ההודעה על ידי לחצן מתאים. פאול בוחייט, ממפתחי גוגל, הוא שהתחיל בהרצת הפרויקט של Gmail, שנים מספר לפני שנחשף לציבור. בתחילה הייתה התוכנה זמינה רק כשירות דואר אלקטרוני פנימי בגוגל, אשר שימש את עובדי החברה. המיזם נקרא בתחילה Caribou, כתזכורת סאטירית למיזם המוזכר ברצועת הקומיקס "דילברט". שירות Gmail הושק רשמית ב-1 באפריל 2004. קדמו לכך שמועות על המהלך הצפוי, אולם מאחר שלחברת גוגל יש היסטוריה ארוכה של תעלולי אחד באפריל, סברו רבים כי החברה חומדת לצון פעם נוספת (באותה תקופה לא היו תיבת דוא"ל חינמיות בנפח של 1GB, וממוצע הנפח לתיבת דוא"ל עמד על עשרות בודדות של מגה). לאחר שהוסבר כי המתיחה האמיתית של גוגל היא ידיעה חדשותית האומרת כי החברה תארגן חופשה לעובדיה שתכלול טיסה לירח, התראיין ג'ונתן רוזנברג, סגן נשיא גוגל, ואמר "אנחנו מאוד רציניים בקשר ל-Gmail". בתחילה הזמינה גוגל אלף לקוחות ניסיון ראשונים, חברים ובני משפחה של עובדים בניסיונות שהתחילו ב-21 במרץ 2004. ב-25 באפריל הייתה התקדמות נוספות, כאשר משתמשים פעילים באתר blogger.com קיבלו אפשרות לקחת חלק בגרסת הניסיון של Gmail. בתחילת הדרך, משתמשי Gmail קיבלו מדי פעם אספקה של "הזמנות" בעזרתם יכלו להפיץ את שירות Gmail לחבריהם. סיבוב ראשון של הזמנות נשלח באחד במאי, ועוד שלוש הזמנות נשלחו לכל משתמש ב-1 ביוני. מאמצע יוני קיבל כל משתמש ג'ימייל בין הזמנה ל-3 הזמנות ליום אותן היה יכול לשלוח לחבריו על מנת להרחיב את מעגל המשתמשים. ב-2 בפברואר 2005 ממשק ההזמנות שופר, כך שניתן היה לשלוח הזמנה על ידי הקשת כתובת אימייל. ב-3 בפברואר 2005 קיבלו חלק ממשתמשי Gmail מענק של 50 הזמנות, ויותר מאוחר 100 הזמנות, והוכרז ש־Gmail תהפוך תוך זמן קצר לחופשית. במהלך החודשים הראשונים של גרסת הבטא, נוצר שוק להזמנות Gmail. לפי המגזין PC world מחירה של הזמנה ל־Gmail באתר ebay הגיע ל-150 דולר, כאשר מחירם של כמה חשבונות ספציפיים עמד על אלפי דולרים. לאחר סיבוב נוסף של הספקת הזמנות צנח המחיר ל־2-5 דולרים. חלק ממשתמשי Gmail השתמשו בשירות כדי להזמין ללא רווחים את כל מי שביקש מהם. ב-28 ביוני 2004 תיקנה גוגל את מדיניותה כדי למנוע מכירת חשבונות רשומים. מרץ 2004 - גוגל הודיעה שקרוב לוודאי ש-Gmail יצא לציבור הרחב אחרי שישה חודשים של בדיקות, שנקודת הפתיחה שלהם הייתה בספטמבר 2004. לפי "הניו יורק טיימס" מקורות אמינים אמרו ש- Gmail ייצא לאור בסוף 2005. במשך הזמן השתנה מספר ההזמנות שאנשים שבבעלותם משתמש קיים יכלו לשלוח, כנראה כדי לשלוט בצמיחה של המשתמשים בתוכנה. השימוש בהזמנות עזר למנוע ספאמרים מלהירשם במספר רב של חשבונות לצורך משלוח דואר זבל והבטיח שכל חשבון שמשתמשים בו בצורה לא חוקית יילקחו ההזמנות שלו חזרה. ינואר 2005 - מומחי ביטחון גילו פרצת אבטחה קריטית בטיפול בהודעות Gmail שאיפשר להאקרים גישה למיילים פרטיים מכל חשבון Gmail. תגלית זו פורסמה באתר הטכנולוגיה הפופולרי Slashdot בשעה 9:23 בבוקר ב-12 בינואר 2005. בערך ב-10:15 בבוקר ביום למחרת הפרצה תוקנה. למרות הסטטוס של Gmail כגרסת בטא הפרשה הגבירה את הדאגה בקרב משתמשים שהשתמשו ב- Gmail כתיבת מייל עיקרית. אחד באפריל 2005 - שנה אחת בדיוק לאחר ראשית הפעלתו של השירות, תיבות הדואר ב-Gmail הוגדלו לנפח של 2GB. כמו כן, הוצגו כמה תכונות חדשות, וביניהן פורמט המאפשר למשתמשים לבחור את האופציה של גלישה ב-Gmail באמצעות "פורמט HTML" (נקרא גם "פורמט טקסט פשוט"). 13 באפריל 2005 - שירות Gmail הופך לזמין במספר שפות נוספות - אנגלית בריטית, הולנדית, צרפתית, גרמנית, איטלקית, יפנית, קוריאנית, פורטוגזית, ספרדית, רוסית וסינית מסורתית ומפושטת. 7 ביוני 2005 - Invitation Spooler של Gmail הושבת על ידי אתר הבעלים בעקבות בקשה של מנהל המוצר של Gmail. השירות צוין במגזין "פופולר סיינס" ושחרר מעל 1.2 מיליון חשבונות Gmail. 30 ביוני 2005 - Gmail הפך לזמין ב-4 שפות חדשות: דנית, פינית, פולנית ושוודית. 11 ביולי 2005 - בתאריך זה או אולי מוקדם יותר, גוגל העניקה חשבונות Gmail חינמיים לאנשים אקראיים שחיפשו את המילה "Gmail" במנוע החיפוש גוגל. לינק קידום הופיע בתחתית העמוד ובו כתוב: "חדש! קבל Gmail - שירות האימייל החינמי של גוגל, עם אפשרות אחסון של יותר מ-2GB". אוגוסט 2005 - Gmail התחיל להציע 100 הזמנות למשתמשים מסוימים. 9 באוגוסט 2005 - Gmail נהיה זמין בעוד 12 שפות חדשות : בולגרית, קרואטית, יוונית, הונגרית, איסלנדית, אינדונזית, לטבית, סרבית, סלובקית, סלובנית, אוקראינית ווייטנאמית. 24 באוגוסט 2005 - גוגל מציעה פעולה חדשה של הרשמה לחשבון Gmail על ידי שליחת מסרון מהסלולרי. הציבור הרחב יכול היה להשיג חשבון על ידי מסירת מספר סלולרי לגוגל, שהיה שולח אליו בחזרה הודעת טקסט עם קוד הזמנה המשמש ליצירת חשבון Gmail. השירות הוגבל ל-10 חשבונות לכל מספר טלפון. הפעולה הזו של יצירת חשבונות הקשתה על ספאמרים במשלוח הודעות ספאם ושמרה על Gmail כנקי מספאם ככל האפשר. הפעולה הזו זמינה נכון לשנת 2012 רק לאנשים עם מספר טלפון אמריקאי, סינגפורי, תאילנדי אינדונזי, פיני, ניו זילנדי או טורקי. 30 באוגוסט 2005 - Gmail התחיל להוסיף את היכולת לחשבונות מסוימים להתאים אישית את הכתובת שתהיה כתובה ככתובת מחבר ההודעה, כלומר - היכולת שההודעה תשלח עם כתובת אי-מייל אחרת בשדה "From" במקום כתובת חשבון ה-Gmail. היכולת הזו הייתה זמינה בתחילה רק לחשבונות ששפת החשבון שלהם היא אנגלית, אולם ניתן היה לשנות את שפת החשבון לאנגלית, להשתמש בתכונה ולחזור לשפה המקורית בלי לפגוע בפעולת התכונה. ספטמבר 2005 - Gmail נהיה זמין בעוד 9 שפות חדשות: קטלאנית, צ'כית, אסטונית, הינדי, ליטאית, רומנית, טאגאלוג (שפה בפיליפינים), תאית (השפה התאילנדית) וטורקית. דצמבר 2005 - Gmail הוסיף את התכונות "תגובת חופשה", המספקת תגובה אוטומטית לאי-מיילים, ו"קבוצת קשר", המאפשרת להודעה להישלח בו זמנית לקבוצה שלמה של אנשי קשר ולנהל דיון משותף. 16 בדצמבר 2005 - גוגל הוציאה גרסה של Gmail למכשירים ניידים. הגרסה מספקת לטלפונים ממשק שהגישה אליו היא דרך האתר "Gmail Mobile" שכתובתו http://m.gmail.com. 17 בינואר 2006 - נוסף ל- Gmail מקש "מחק" לתיבת התפריט, המשמש משתמשים למחיקה פשוטה של ההודעות שלהם. 7 בפברואר 2006 - Gmail הוסיף את היכולת למשתמשים לצ'טט עם אנשי הקשר שלהם. המשתמשים יכלו לשמור את שיחת הצ'ט ב"היסטורית צ'ט". 10 בפברואר 2006 - גוגל התחילה להפעיל בגוגל את "התחום שלך". שירות זה, שנמצא עד היום בגרסת בטא, מאפשר לארגונים להציע שירות אימייל באמצעות שימוש של Gmail בתחום ה- domain שלהם. 4 באפריל 2006 - שולב ב- Gmail השירות החדש "יומן גוגל". סוף מאי 2006 - Gmail החלה לתמוך בעברית ובערבית, שפות שהצריכו תמיכה בטקסט דו כיווני. נובמבר 2006 - נהיה בלתי אפשרי להשתמש בגרסה המלאה של Gmail באמצעות דפדפן שתומך בגרסה מוקדמת מדי של מנוע פרישת תצוגה, הדבר השפיע על Mozilla 1.6, על K-Meleon 0.8.2 ועל דפדפנים מגרסאות נמוכות. 2 בנובמבר 2006 - גוגל התחילה להציע "אפליקציה-ניידת" שהתבססה על הגרסה של המוצר שלה של Gmail לטלפונים ניידים, שהופעל באמצעות יישום Java. 28 בינואר 2007 - תכונת "Google Docs" שולבה ב-Gmail ואפשרה פתיחת מסמך מקושר בפורמט DOC של Microsoft Word. 8 בפברואר 2007 - אפשרות ההרשמה ל- Gmail נפתחה לציבור הרחב, אולם הגרסה נשארה בשם "גרסת בטא". 5 ביוני 2008 - Gmail Labs יוצא לדרך. 19 בנובמבר 2008 - התווספה ל-Gmail האפשרות לבחור ערכת נושא. 8 בדצמבר 2008 - גוגל הוסיפה רשימת "לעשות" ל-Gmail. דהיינו - כאשר האפשרות "משימות חדשות" מאושרת, תיבה צצה לתחתית החלון של Gmail והמשתמש יכול להוסיף, לשנות או למחוק משימות. אפשרי גם להקצות תאריך לכל פעולה וכן לקבל אימייל כתזכורת למשימה. 24 בפברואר 2009 - Gmail סובל משעתיים וחצי של ניתוק, מה שמשפיע על 100 מיליון לקוחות. 27 בפברואר 2011 - הגישה לחשבונותיהם של כ-150 אלף משתמשים (0.02% מכלל המשתמשים) נחסמה למספר שעות, והיסטוריית התכתובות שלהם נמחקה. לאחר תקופה קצרה כל המידע שוחזר על ידי גוגל. מרץ 2011 - תקלות שונות בחשבונות Gmail בכל העולם, לטענת גוגל הם נעשו במכוון על ידי שלטונות סין. נובמבר 2011 - גוגל שינתה את העיצוב של ג'ימייל כהליך שינוי עיצובי של כל שירותי גוגל. דצמבר 2011 - גוגל מוסיפה את המעגלים מ"גוגל+" לשירות הדואר ואנשי הקשר. 25 ביולי 2018 - גוגל עושה עיצוב מחדש לתיבת הג'ימייל, הגדול מאז 2011. 1 באפריל 2019 - גוגל מוסיפה אופציה לתזמן מראש מועד שליחת מייל בג'ימייל. 20 באוגוסט 2020 - תקלות בשליחת הודעות ג'ימייל. 1 באוקטובר 2020 - שינוי סמליל ג'יימיל. 14 בדצמבר 2020 - תקלות בשירותי גוגל וג'ימייל. לפני שנקנה על ידי גוגל, שם התחום "gmail.com" היה בשימוש על ידי שירות אימייל חינמי שהוצע על ידי Garfield.com, אתר הבית של רצועת הקומיקס "גארפילד", לאחר המעבר של גוגל לדומיין הזה, השירות נותק. ב-22 ביוני 2005 השתנה ה-URI של Gmail מ-gmail.google.com ל- mail.google.com, ונוצרה הפניה אוטומטית אל ה- URI החדש. תחום הדומיין של gmail.com איננו זמין במדינות מסוימות, במדינות אלו משתמש יכול להשתמש בתחום googlemail.com. השירות של Gmail לא מפלה בין שני התחומים הללו בקבלת אימיילים, לכן משתמש עם הכתובת user@googlemail.com יקבל גם מיילים שישלחו לכתובת user@gmail.com, וכן להפך. לפיכך, משתמשים שחייבים להשתמש בתחום googlemail.com לא יכולים לבחור כתובת שכבר נבחרה על ידי משתמשים המשתמשים בתחום gmail. בגרמניה נקרא השירות "Google mail", עקב היותו של gmail סימן רשום של חברה אחרת בגרמניה. באחד באפריל 2007 Gmail הציגו "עמוד Gmail", בו נכתב כי משתמש שילחץ על כפתור תמיכה בעמוד יקבל מ-Gmail תדפיס חינמי של הודעת תמיכה, אולם לא נשלחו הודעות כאלו. באחד באפריל 2008 גוגל הציגו שירות מזויף בשם "Gmail Custom Time" (הזמן המותאם של Gmail) שכביכול מאפשר למשתמש לשלוח 10 הודעות בשנה בהם הוא קובע את חותמת "זמן השליחה" בעצמו, המתיחה הכריזה שעל ידי כיפוף מרחב הזמן בשרת של גוגל, האימיילים בעצם עוברים מבעד למימד הרביעי של הזמן לפני ההגעה ליעד. ב-1 באפריל 2009 גוגל הציגו שירות חדש שנקרא "Gmail Autopilot by CADIE" (הטייס האוטומטי של Gmail, באמצעות CADIE). לפי גוגל, השירות מתיימר לקרוא אימיילים ולענות עליהם באופן אוטומטי בשביל המשתמש. נאמר שהתוכנית תפעל על ידי ניתוח הרגש שבהודעות בשילוב עם ניתוח אופי הכותב ואז התוכנית תיתן עצות למשתמש או שתגיב באופן אוטומטי להודעה. על-מנת ליצור פרסום אטרקטיבי לכל אחד ואחד, סורקת גוגל את תיבת הדואר הנכנס והיוצא של כל חשבון. מרימי דגל הפרטיות דואגים מכך שהתוכנית מעורה בפרטיות שלהם ובאימיילים שלהם, ומכך שיש בכך בעיית הגנה, האפשרות שאימיילים פרטיים יקראו, אפילו על ידי מחשב ומעלה את הסיכון לחוסר פרטיות באימייל. זאת ועוד, האימיילים של משתמשים שחשבונם אינו ב-Gmail הבוחרים לשלוח אימייל ל-Gmail נקרא אף על-פי שהם לא חתמו על מדיניות הפרטיות של Gmail המאשרת קריאת מיילים פרטיים. בנוסף, גוגל רשאית על-פי ההסכם לשנות את מדיניות הפרטיות בכל עת באופן חד צדדי וגוגל יכולה מבחינה טכנית להצליב עוגיות לצד האינפורמציה העשירה שיש לה כדי ליצור "תיק" על בן אדם רצוי. רוב תוכנות האימייל משתמשות בתוכנות המספקות סריקת מיילים ברמה כלשהי, על-מנת לחסום ספאם. חסידי הפרטיות מתייחסים גם למחסור בחשיפת המידע על הבעיות במדיניות. לגוגל יש היכולת לצרף את האינפורמציה המוכלת על האימיילים של אדם כלשהו עם האינפורמציה אודות חיפושי האינטרנט שלו. גוגל מעולם לא הבהירה כמה זמן אינפורמציה זו תישמר ואיך ישתמשו באינפורמציה זו. אחת הדאגות היא שהמידע מועבר לגופים ביטחוניים כמו הסוכנות לביטחון לאומי. ב-2004 שלושים ואחת ארגוני פרטיות וזכויות אזרח כתבו מכתב לגוגל הקורא להשהות את שירות Gmail עד שסוגיית הפרטיות תיפתר. בשנת 2022 החליטה ועדת האתיקה של לשכת עורכי הדין לאסור את השימוש ב-Gmail ובשירותי דואר אלקטרוני דומים, החשופים למידע סודי ואינם עומדים בתנאי חוק הגנת הפרטיות. מדיניות הפרטיות של Gmail מכילה את הסעיף: "עותקים שיוריים של הודעות וחשבונות שנמחקו עשויים להישאר בשרתים הפעילים שלנו במשך 60 יום עד למחיקתם הסופית, ולהמשיך להתקיים במערכות הגיבוי הלא מקוונות שלנו". גוגל מצביעה על כך ש- Gmail פועל על-פי המקובל בתעשיית המרחב. משרדי גוגל הצהירו כי הם "עושים מאמצים סבירים למחיקת אינפורמציה מחוקה מהמערכת שלנו במהירות מעשית". גוגל מגנה על עמדתה על ידי שיבוח השימוש בסריקת האימייל לרווחת המשתמשים. גוגל מצהירה ש- Gmail פועל כל הזמן כדי להימנע מהצגת מודעות ליד הודעות רגישות כמו כאלו המזכירות את המילים באנגלית - tragedy (טרגדיה), או death (מוות). אחרי עליית Gmail לרשת, הרחיבו במהירות שרתי webmail קיימים רבים את שטח האחסון שלהם. כך לדוגמה הרחיב שירות Hotmail את שטח האחסון למשתמשים מסוימים מ-2-25MB ל-250MB (כאשר חשבונות "פלוס" הוגדלו ל-2GB) תוך 30 יום. שירות Yahoo הגיע מ-4MB ל-100MB (כאשר חשבונות פלוס הוגדלו ל-2GB). זמן קצר מאוחר יותר הורחב Yahoo! Mail ל-250MB ובאפריל 2005 הגיע ל-1GB. במרץ 2007 הודיע השירות Yahoo! Mail כי יספק אחסון אינסופי לכל המשתמשים. הרצון העז להדביק את Gmail בלט בעיקר אצל Hotmail של MSN, שהמשיך לשדרג את שטח האחסון של האימייל שלו מ-250MB ל-Windows live Hotmail החדש, שהכיל 5GB. בנובמבר 2006 Hotmail שידרג גם את החשבונות החינמיים שלו ל-1GB. באוגוסט 2005 שירות AOL התחיל לספק לכל משתמשי AOL messenger חשבון אימייל אישי של 2GB שטח אחסון. המערכת של Gmail מתארת חשבונות כ"לא פעילים" אם החשבון לא פועל במשך שנתיים, אחרי שלושה חודשים נוספים המערכת עלולה למחוק את החשבון. לשירותי מייל אחרים לוקח משך זמן לסמן חשבונות כ"לא פעילים", Yahoo!‎, לדוגמה, משבית חשבונות לא פעילים לאחר ארבעה חודשים. מדיה וקבצים בנושא Gmail בוויקישיתוף אתר האינטרנט הרשמי של Gmail (בשפות מרובות ובאנגלית) אתר האינטרנט הרשמי של Gmail (בשפות מרובות ובאנגלית) Gmail, באתר אנציקלופדיה בריטניקה (באנגלית) Gmail, ברשת החברתית פייסבוק Gmail, ברשת החברתית אקס (טוויטר) Gmail, הבלוג הרשמי Gmail - אתר השירות הודעה לעיתונות על השקת ג'ימייל, באתר גוגל, 1 באפריל 2004 גל מור, Gmail גדל ל-2 גיגה, באתר ynet, 1 באפריל 2005 אהוד קינן, מהיום: Gmail פתוח לכולם ללא הזמנות, באתר ynet, 7 בפברואר 2007 אדר שלו, Gmail חצתה את ה-4GB; הוסיפה תמיכה ב-IMAP, באתר ynet, 24 באוקטובר 2007 עידו קינן, עולמנו קרס. אה, זה רק הג'ימייל, באתר כלכליסט, 12 באוגוסט 2008 עודד ירון, הסיוט הדיגיטלי התגשם ל-150 אלף משתמשי ג'ימייל, באתר הארץ, 28 בפברואר 2011 אלון זליגמן, לגזור ולשמור: כך תוציאו הרבה יותר מה-Gmail שלכם, ‏7 בפברואר 2013 (ארכיון) מייקל לידקה, אי-פי, היום לפני 20 שנה השיקה גוגל את ג'ימייל — אבל אף אחד לא האמין שזה אמיתי, באתר הארץ, 1 באפריל 2024 ההשקה שהתחילה כבדיחה של 1 באפריל: ג'ימייל חוגג 20 שנה A letter to all my Gmail-using friends..., באתר המוסד לתוכנה חופשית BREAKING: G+oogle.me Nicholas Jon SchluesslerGoes Social with Google Buzz, בבלוג הטכנולוגיה Mashable עודד ירון, הסיוט הדיגיטלי התגשם ל-150 אלף משתמשי ג'ימייל, באתר הארץ, 28 בפברואר 2011 יוסי ניסן, ‏גוגל: המיילים ש"נעלמו" מה-Gmail ישוחזרו עוד השבוע, באתר גלובס, 1 במרץ 2011 גוגל תוקפת את סין: "אחראית לתקלות בג'ימייל", באתר ‏מאקו‏, 21 במרץ 2011 ענבל עומר, ‏גוגל מאשימה את סין: אחראית לתקלות במערכת הג'ימייל, באתר גלובס, 21 במרץ 2011 Givens, Beth; Dixon, Pam (April 6, 2004). "Thirty-One Privacy And Civil Liberties Organizations Urge Google To Suspend Gmail" אבישי גרינצייג, ‏סערת הג'ימייל: עורכי דין יוצאים נגד ההחלטה החדשה של הלשכה - "הזוי ומקומם", באתר גלובס, 2 בפברואר 2022